پولکار : میرجان میر/ دروگ بندیں دِهکان
دهکانے هست اَت سالے یک دروگے بست ئِے همے دروگ ءِ سر ءَ مزنیں جنگ ءُ جیڑهے مَچّ اِت ءُ مردمے کشگ بیت . گڑا اے دهکان هچ کس ءَ نه زرت پرچا کہ همے دروگبندی ءِ ایب هست اِت ئِے یکروچے پیشگیں واهند ءَ په کمیں نهادے ءَ بها ءَ آورتگ ات . همے مُچّی ءِ تہ ءَ مردے تیار بیت که من نوکر ءَ زیراں لوٹاں بہ رواں درملک ءَ منی لوگ ءَ کس نیست ءُ په کار ءُ چلوپگے منی لوگبانک ءَ کمک کنت .
میتگ ءِ مردم که دیوان ءِ نندوک ات اَنت نوکر ءِ همے بدیں هیل ءُ آدت ءَ سرپد ات انت .
هرکس ءَ گوشت ایشی ءَ مہ زیر که ترا مزنیں وبالے سر ءَ دنت بلے مرد ءَ هچ کسی هبر گوش نه کت ءُ نوکر زرت ئِے .
مردماں ایشی ءَ آئی ءَ مردکا ءَ اوهے ماں رند ءَ دات اوهے پلانی بات دروگ بندیں دهکان زرتگ ئِے .
مردکا ءَ دهکان زرت ءُ برت ئِے وتی لوگ ءَ که دست دپی کار ءُ چلوپگے په لوگبانک ءَ کنت ءُ وت په لاپ ءِ شوهاز ءَ درملک ءَ شت.
چوناهیگا نوکر کار والا اَت ءُ لوگبانک چه آئی ءِ کار ءُ هزمت ءَ رازیگ ات بلے نگبهت ءَ همے یکیں ایب ئِے هست اَت .
مرد چه وتی سات ءُ سپر ءَ ترّ اِت ءُ آتک وتی ملک ءَ دهکان ءَ پیسر ءَ جنین سُرینتگ ءُ گوشتگ اَت منی اِشکنگ ءَ تئی مرد ءَ درملک ءَ دُمبِے رودینتگ .
جنین ءَ گوشت : نه کن ئے ، دهکان ءَ گوشت : نه کن ئے چے بی بی همے وڑ اِنت .
اگاں منی گپ ترا باور نه بیت گڑا وهدے کہ شپ ءَ تئی گندلانی سر ءَ آتک دست ئِے به جن ءُ به چارئِے .
جنین ءِ دل همے هبر ءَ پُرّ بیت ءُ دهکان ءِ هبر باور کت ئِے ، شپ ءَ مرد ءِ وداریگ بوت که چاراں واکی منی مرد ء‍َ درملک ءَ دمبے رودینتگ یا ناں !
نوکر شت مردین ءِ گور ءَ گوشت ئِے واجه گپے زان ئے چی اِنت ؟
مرد ءَ گوشت : اناں چِہ گپے !
دهکان ءَ گوشت : وهدے که تو درملک ءَ بوتگ ئے گڑا تئی لوگبانک ءَ جاتیگی یات گپتگ بلے وتی هیال داری ءَ به کن که شپ تئی دل ءَ مہ کَش اِیت .
اگاں تئی سمارگ ءُ دست جنگ ءَ لگّ اِت بزانکہ تئی دل ءَ کشگ ءَ اِنت ، مرد ءَ هم دهکان ءِ هبر باور کت پیسر ءَ تیزیں کارچے وتی دست ءِ گور ءَ ایر ئِے کت .
اگاں جنین چشیں هرکتے به کنت دل ءِ کشگ ءَ پیسر کشان ئِے .
شپ آتک ءُ رس اِت مرد ءُ جنین دوئیں گندلانی سر ءَ شت اَنت ءُ گپ ءُ هبر ءَ گلائیش بیت انت ،
گڑا جنین ءَ دست په وتی مردین ءَ برت ، چاراں منی لوگواجه ءِ دمب مزن انت یا کسان !
مرد ءَ چار اِت واکی دهکان ءَ راست گوشتگ ،جنین دلمانگ ءُ لوٹ اِیت منی دل ءَ بہ کش اِیت . لوگواجہ ءَ دهکان ءِ دروگ ءِ سر ءَ لوگبانک ءَ کارچے شولاراِینت ءُ جنین کشت .
سهب ءَ ملک ءُ میتگ ءَ هال شنگ بوت که مردکا ءَ وتی جنین کشتگ .
هرکس اوهے ءُ پنچے په مرد ءَ که زار بات ترا ما وَ پیسر ءَ ترا گوشتگ ات اے دروگ بندیں نوکر ءَ مه زیر پرچا که ایب دار اِنت ءُ سالے یک دروگے بند اِیت ءُ دروگ ءِ سوب ءَ مردمے مر اِیت .